সাতসকালে মেট্রো বিভ্রাট! দমবন্ধ অবস্থায় কোচবন্দি শতাধিক যাত্রী

কলকাতা: ছুটির দিন সকালেই ফের মেট্রো (Kolkata Metro) বিভ্রাট। শহীদ ক্ষুদিরাম থেকে দক্ষিণেশ্বরগামী একটি মেট্রো মহানায়ক উত্তম কুমার স্টেশনে ঢোকার আগে আচমকা দাঁড়িয়ে পড়ে (Metro Service Disrupted)। একটি বিকট শব্দের পর থমকে যায় ট্রেন। কোচের মধ্যে বন্ধ হয়ে যায় বিদ্যুৎ সরবরাহ। পাওয়ার-কাট (Power Cut) অবস্থায় মেট্রোটি দাঁড়িয়ে থাকে এক ঘন্টার বেশি সময় ধরে। দমবন্ধ অবস্থায় চূড়ান্ত হয়রানির শিকার হন প্রচুর যাত্রী।

সরকারি চাকরির পরীক্ষা থাকায় এদিন সময়ের আগেই শুরু হয় মেট্রো পরিষেবা। বছরের শেষ উইকেন্ডে সকাল থেকেই ভিড় ছিল মেট্রোতে। কিন্তু সেই ছবিটা বদলে যায় সকাল ১১.২০-র দিকে। শহীদ ক্ষুদিরাম থেকে দক্ষিণেশ্বরগামী একটি মেট্রো মহানায়ক উত্তম কুমার স্টেশন ঢোকার মুখে আচমকা দাঁড়িয়ে পড়ে।

আরও পড়ুন: এক ধাক্কায় চড়ল পারদ! নতুন বছরের আগেই রাজ্য থেকে শীতের বিদায়?

এরপরেই কোচের মধ্যে বন্ধ হয়ে যায় আলো, এসি। দমবন্ধ পরিস্থিতি তৈরি হয় মেট্রোর মধ্যে। শতাধিক যাত্রী আটকে পড়েন কোচের ভেতর। বারবার ড্রাইভারের সাথে যোগাযোগ করা হলেও দরজা খোলেনি। জানানো হয়, আচমকা অপ্রত্যাশিতভাবে মেট্রোর মধ্যে বিদ্যুৎ পরিষেবা ব্যাহত হওয়ার কারণে এই ঘটনা ঘটেছে। প্রায় আধঘন্টা পর যাত্রীদের নামিয়ে দেওয়া হয়।

এদিকে এই বিভ্রাটের কারণে শহীদ ক্ষুদিরাম থেকে রবীন্দ্র সদন পর্যন্ত বন্ধ রয়েছে আপ লাইনের মেট্রো পরিষেবা। তবে ময়দান থেকে দক্ষিণেশ্বর অবধি পরিষেবা চালু রয়েছে। এদিকে ডাউন লাইনে পরিষেবা স্বাভাবিক রয়েছে বলেই জানানো হয়েছে কলকাতা মেট্রোর তরফে।

দেখুন আরও খবর:

The post সাতসকালে মেট্রো বিভ্রাট! দমবন্ধ অবস্থায় কোচবন্দি শতাধিক যাত্রী first appeared on KolkataTV.